ПРАВИЛНИК О СПРОВОЂЕЊУ КОНКУРСА

ЗА УПИС СТУДЕНАТА НА МАСТЕР АКАДЕМСКЕ СТУДИЈЕ ДРУГОГ СТЕПЕНА

У ШКОЛСКУ 2024/2025. ГОДИНУ

ЦЕНТРАЛНА УПИСНА КОМИСИЈА

Члан 1.

 Централна уписна комисија прати конкурсни поступак и даје мишљење у вези са проблемима или неправилностима који се могу јавити у његовом спровођењу.

 Централну уписну комисију именује Наставно-научно веће Факултета. У састав Комисије улази најмање 5 чланова из реда наставника или сарадника, а у њеном раду, по функцији, учествују продекан за наставу, секретар Факултета и управник Одсека за студентска питања. Комисијом руководи председник Комисије.

ПРИЈАВА КАНДИДАТА

Члан 2.

1. Кандидат се пријављује онлајн на Конкурс за упис студената на мастер академске студије на факултетима Универзитета у Београду у школској 2024/2025. години у временском периоду који је објављен на интернет страници и на огласној табли Факултета.
2. Кандидат прилаже скениране оригинале дипломе и додатак дипломи односно уверења о завршеним основним студијама и уверења о положеним испитима.
3. Кандидати који имају страну високошколску исправу приликом пријаве прилажу скенирано решење или потврду да је поступак признавања на Универзитету започет (поступак признавања мора бити започет најкасније до 17. 9. 2024.).
4. Кандидати прилажу доказ о уплати накнаде за трошкове пријаве.
5. На Конкурс се може пријавити лице које је завршило основне академске студије најкасније до 14. 10. 2024. године.
6. Уколико се при упису установи неслагање оригиналних докумената са онима који су приложени приликом електронског пријављивања (фалсификати), тим кандидатима неће бити омогућен упис на факултете у саставу Универзитета у Београду и биће поднета кривична пријава надлежном тужилаштву.

МЕРИЛА ЗА УТВРЂИВАЊЕ РЕДОСЛЕДА

Члан 3.

Факултет објављује резултате пријављених кандидата на огласној табли и интернет страници Факултета.

Кандидат може поднети жалбу на регуларност поступка утврђеног конкурсом, регуларност пријемног испита или прелиминарне резултате, у року од 36 сати од објављивања прелиминарних резултата. Жалба се подноси Централној уписној комисији Факултета. Комисија доноси решење по жалби у року од 24 сата од пријема жалбе. Кандидат незадовољан решењем има право да у другостепеном поступку уложи жалбу декану Факултета у року од 24 часа од истека рока за доношење решења. Декан Факултета доноси коначну одлуку у року од 24 сата од пријема жалбе. Након одлучивања о жалби Факултет утврђује и објављује ранг-листу свих кандидата са укупним бројем поена стеченим по свим критеријума за сваки студијски програм.

Избор кандидата за студије врши се на основу ранг-листе за сваки студијски програм.

ФОРМИРАЊЕ РАНГ-ЛИСТЕ

Члан 4.

 Основни критеријум за формирање ранг-листе за студијске програме: Српски језик, Српска књижевност, Језик, књижевност, култура, Српски као страни језик и Библиотекарство и информатика, јесте остварен укупан број поена (УБП). Укупан број поена утврђује се на основу опште просечне оцене (ОПО) и дужине трајања студија на претходном нивоу студија (просечна оцена се умањује за сваки додати месец после истека редовног рока за завршетак студија), а по следећој формули:

$$\left(УБП\right)= ОПО x 10-\frac{број месеци после истека редовног рока за завршетак студија}{20}$$

          Основни критеријум за формирање ранг-листе за студијски програм **Превођење** је остварени укупан број поена (УБП). Укупан број поена утврђује се на основу опште просечне оцене (ОПО), укупна дужине студирања на претходном нивоу студија (број месеци после истека редовног рока за завршетак студија) и резултатима постигнутим на пријемном испиту (ПИ). Пријемни испит се вреднује са максималних 60 поена.

$$\left(УБП\right)= ОПО x 4+ПИ-\frac{број месеци после истека редовног рока за завршетак студија}{20}$$

Кандидат може бити уписан на студијски програм у статусу студента који се финансира из буџета Републике (буџетски студент) уколико се налази на ранг-листи до броја одобреног за упис на терет буџета, који је одређен Конкурсом.

Кандидат се може уписати на студијски програм у статусу студента који се сам финансира (самофинансирајући студент) уколико се налази на ранг-листи до броја утврђеног за упис самофинансирајућих студената.

МЕРИЛА ЗА УТВРЂИВАЊЕ РЕДОСЛЕДА НА РАНГ-ЛИСТИ

Члан 5.

Избор кандидата за студије врши се на основу ранг-листе за сваки студијски програм.

Упис кандидата за студијске програме Библиотекарство и информатика, Српска књижевност, Српски као страни језик и Превођење врши се према објављеним ранг-листама по студијским програмима;

Ранг-листе за студијске програме Српски језик и Језик, књижевност, култура јединствене су за све модуле. Кандидат ранг-листом стиче право на прозивку. Кандидат се уписује на модул за који је у складу са претходно завршеним студијама, ранг-листом и прозивком стекао право уписа. Одлуку о прихватању понуђеног места доноси на прозивци кандидат лично. Кандидат који на прозивци није присутан у термину који је за њега предвиђен губи права која је стекао ранг-листом и уместо њега ће се уписати следећи кандидат према утврђеном редоследу.

УПИС ЛИЦА СА ИНВАЛИДИТЕТОМ

Члан 6.

 Особе са инвалидитетом могу полагати пријемни испит на начин прилагођен њиховим могућностима, односно у њима доступном облику, а у складу са објективним могућностима Факултета.

 Особа са инвалидитетом је у обавези да писмено образложи на који начин је потребно прилагодити полагање пријемног испита и то образложење достави приликом пријаве на конкурс за упис на студијски програм.

УПИС ДРЖАВЉАНА СРБИЈЕ КОЈИ СУ ПРЕТХОДНО ОБРАЗОВАЊЕ

ЗАВРШИЛИ У ИНОСТРАНСТВУ

Члан 7.

 Држављанин Републике Србије који је завршио претходно образовање у иностранству може да конкурише за упис ако има решење о признавању стране високошколске исправе за наставак образовања на Универзитету у Београду и упис конкретног студијског програма.

 Уколико поступак нострификације није окончан, ови кандидати уз пријаву подносе потврду о томе да је поступак у току.

Особе који поседују страну високошколску исправу морају поступак признавања започети најкасније до 17. 9. 2024. године.

УПИС ПРИПАДНИКА СРПСКЕ НАЦИОНАЛНЕ МАЊИНЕ ИЗ СУСЕДНИХ ЗЕМАЉА

Члан 8.

 Припадници српске националне мањине из суседних земаља школују се у Републици Србији под истим условима као и држављани Републике Србије, укључујући право на буџетско финансирање.

 Приликом пријављивања на конкурс потребно је предати решење о признавању стране високошколске исправе за наставак образовања на Универзитету у Београду и упис конкретног студијског програма. Особе које поседују страну високошколску исправу морају поступак признавања започети најкасније до 17. 9. 2024. године.

Јавна исправа стечена у Републици Српској не подлеже поступку признавања.

Ови кандидати, поред прописане документације, прилажу Факултету и изјаву у писаној форми да су припадници српске националне мањине.

 Суседне земље су: Република Мађарска, Република Румунија, Народна Република Бугарска, Република Северна Македонија, Република Албанија, Босна и Херцеговина, Република Словенија, Република Хрватска и Црна Гора.

УПИС ПРИПАДНИКА РОМСКЕ НАЦИОНАЛНЕ МАЊИНЕ

Члан 9.

 Припадници ромске националне мањине могу конкурисати и кроз Програм афирмативних мера уписа припадника ромске националне мањине.

 Ови кандидати, поред прописане документације, прилажу и Изјаву да су припадници ромске националне мањине.

УПИС СТРАНИХ ДРЖАВЉАНА

Члан 10.

 Страни држављани могу се уписати на студијски програм под истим условима као и држављани Републике Србије.

Страни држављанин плаћа школарину.

Кандидат – страни држављанин, приликом пријављивања на конкурс подноси Решење о признавању дипломе о завршеним студијама и оствареном броју ЕСПБ бодова.

Пре уписа кандидат страни држављанин је дужан да Факултету поднесе доказе да је здравствено осигуран за школску годину коју уписује и да влада српским језиком, што доказује уверењем овлашћене комисије.

 ДЕКАН

 ФИЛОЛОШКОГ ФАКУЛТЕТА

Проф. др Ива Драшкић Вићановић